Christian A. Drevon

Christian André Drevon (født 1945) er en norsk lege og professor ansatt ved Universitetet i Oslo. Han har i hovedsak arbeidet med ernæring, fysisk aktivitet, hjerte-karsykdommer, kreft, diabetes, fedme og hjernens utvikling. 

Drevon studerte medisin ved Universitetet i Oslo. Etter fullførte legestudier i 1970 hadde han turnustjeneste i Ålesund og militærtjeneste før han i 1973 kom tilbake til UiO som stipendiat ved Institutt for ernæringsforskning.   

I 1976 ble han amanuensis og i 1977 forsvarte han en doktorgrad med avhandlingen Cholesteryl Ester Metabolism. På slutten av 1970-tallet var han to år i USA ved University of California, San Diego med stipend fra San Diego County Heart Association, John Fogarty's International Fellowship og Norges Teknisk-Naturvitenskapelige Forskningsråd. I 1979 ble han førsteamanuensis ved Farmasøytisk institutt ved UiO. På 1980-tallet var han ansatt ved Statens rettstoksikologiske institutt. I 1988 ble han professor og leder ved Avdeling for kostholdsforskning ved UiO. Siden 2015 har Drevon vært professor emeritus ved Avdeling for ernæringsvitenskap, IMB, UiO.  

Drevon har særlig arbeidet med ernæring og fysisk aktivitet relatert til sykdomsgrupper som kreft, hjerte-karsykdommer, diabetes, benskjørhet, fedme og fosterutvikling. Han har vært medlem av Statens Ernæringsråd i 16 år og bl.a. ledet et utvalg som utredet sammenhengene mellom vekt og helse. Han har undervist studenter i medisin, odontologi og ernæring ved Universitetet i Oslo. I sin forskning har han veiledet ca. 70 hovedfags/master studenter og 35 stipendiater til doktorgrad (dr. med., dr. philos., PhD), og hatt et utstrakt samarbeid internasjonalt særlig via en rekke EU-finansierte prosjekter som NuGO, Lipgene, FoodBall, NutriTech, og Lifebrain. Temaene har strukket seg fra befolkningsstudier til kliniske intervensjoner og mekanistiske studier på celler, vev og blod hvor det er kartlagt, genuttrykk, proteiner og stoffskifteprodukter på såkalt omics nivå - mange tusen variable er målt i hver enkelt prøve. Det er også benyttet avansert billeddiagnostikk kombinert med biostatistikk i kliniske studier. Drevon er rangert som nr. 35 blant medisinske forskere i Norge med mer enn 440 internasjonale publikasjoner, og ca. 350 norske populærvitenskapelige bidrag. 

Han har særlig pekt på sammenhengen mellom levevaner og helse med fokus på kosthold, alkohol og fysisk aktivitet.  

Drevon har vært medforfatter på læreboken i ernæring, Mat og medisin, Lærebok i generell og klinisk ernæring (2019), i åtte utgaver. Han har også deltatt i flere TV-programmer om helse og levevaner. Han har hatt faste spalter i avisene Aftenposten og VG (Vektklubb) siden tidlig 2000-tall. 

Drevon har gjennom sitt forskningsarbeid utviklet og etablert de to biotekselskapene Vitas AS (analyselaboratorium i Forskningsparken, Oslo) og DBG AS (konsulentfirma innen levevaner og helse). 

 Frivillig arbeid 
Drevon har vært aktiv fotballspiller i idrettsklubben KFUM-kameratene siden 1960; har vært fotballtrener,  leder i klubben, initiativtager og leder for Sentrumsløpet 1981–2000 med opp til  deltakere, og har sittet i styret for Oslo KFUM Eiendom som arbeider for en ny Familiearena på Ekeberg for fotball, med treningssenter, barnehage, lokaler for Oslo kommune Park og Idrett, og kontor-/møtelokaler for lokalmiljøet og KFUM-Kameratene.

 Referanser 

Kategori:Personer fra Oslo
Kategori:Norske leger
Kategori:Norske medisinprofessorer
Kategori:Professorer ved Universitetet i Oslo